
Rövid összefoglaló

	

	Lady Amanda Golightly, Belchester Towers úrnője, egy helyi idősotthonban talált rá egy régi barátjára, és kimentette a halálos unalom karmaiból: közölte vele, hogy rendbe hozza a mozgását, és magához költözteti, hogy ne kelljen tovább abban a rémes intézményben, Isten várótermében senyvednie. Így vette kezdetét első gyilkos kalandjuk.

	Miután elhatározták, hogy a Towers kapuit megnyitják a nagyközönség előtt, újabb gyilkossági ügybe csöppentek: Lady Amanda egyik vendége, aki a hivatalos megnyitó előtti főpróbán vett részt, holtan végezte.

	Abban a hitben, hogy végre maguk mögött hagyták a tragikus eseményeket, felutaztak Skóciába, hogy egy Lady Amanda által évtizedek óta ismert házaspárnál töltsék a Burns-estet – ám ott is újra nyomozni kényszerültek.

	Ez a történet közvetlenül a balul sikerült utazásról való hazatérésük után folytatódik. Lady Amanda ekkor értesült arról, hogy Hugo húga látogatóba készül, és mivel jó ideje nem voltak otthon, a levélben megjelölt érkezési nap éppen másnapra esett. Beauchamp pedig újabb bombát robbantott: bejelentette, hogy feleségül kívánja venni Enid Tweedie-t, aki hosszú évek óta volt a méltóságos asszony barátnője és egyben személyes rabszolgája, s akinek szolgálatait úrnője már emberemlékezet óta szemérmetlenül magától értetődőnek vette.

	A gondolat, hogy Hugo húga – aki az iskolában rettenetes zsarnok volt, és Lady A életét keserítette – itt lesz, az ő saját házában, mélységesen lehangolta. Tudta azonban, hogy Hugónak nincs saját otthona, ahol vendégül láthatná a húgát, így belátta, hogy össze kell szorítania a fogát, és bele kell törődnie a helyzetbe.

	Ott kapcsolódunk be a történetbe, amikor Beauchamp épp behozza a vacsora előtti esti koktélokat.

	 


1. fejezet

	Hétfő

	Beauchamp egy tálca koktéllal lépett be a szalonba, ahogy ebben az órában mindig, Lady Amanda azonban észre sem vette, amíg meg nem szólalt. „Úgy gondoltam, ma Az Öreg Vízityúk Cafatos Erszénye nevű koktél volna helyénvaló, hiszen sikerült túlélnünk a skóciai kiruccanást: sem meg nem gyilkoltak bennünket, sem halálra nem fagytunk” – jelentette be.

	„Mi?” – kérdezett vissza Lady Amanda, Hugo szerint meglehetősen közönségesen.

	„Kitűnő ötlet, Beauchamp” – helyeselt Hugo, és igyekezett olyan nyájasan felelni a komornyiknak, hogy azzal jóvátegye barátnője modortalanságát. Ez igazán ritkaságszámba ment, hiszen ha illemről volt szó, Lady Amanda maga volt a megtestesült sárkány.

	Lady Amanda megrázta a fejét, mint a vízből kimászó kutya. „Bocsáss meg, Beauchamp, öregem. Egy pillanatra elkalandoztam. Mit hoztál nekünk ma este?”

	„Az Öreg Vízityúk Cafatos Erszénye koktélt” – felelte a komornyik. Rögtön tudta, min járt az úrnője esze, és érezte, hogy a nyakától a haja tövéig elönti a pír. Nemrég árulta el neki, hogy eljegyezték egymást Lady Amanda régi barátnőjével – aki időnként túlságosan is készséges rabszolgája volt az úrnőnek –, és hamarosan összeházasodnak.

	„Hát, legalább ép bőrrel hazakerültünk arról a barbár helyről” – jegyezte meg Lady Amanda, a kastélyra célozva, ahol vendégeskedtek, nem magára az országra.

	Beauchamp finoman a markába köhintett, s közben alig hallhatóan belemormolta: „Beecham”. Régóta húzódó háború volt ez közte és munkaadója között: Lady Amanda ragaszkodott a név francia kiejtéséhez, Beauchamp pedig ahhoz, hogy az úrnője az angolt használja.

	Minthogy a komornyik Lady Amanda apjának törvénytelen fia volt, a helyzet kissé rendhagyónak számított. Francia édesanyja, aki egykor Lady A anyjának komornája volt, a saját nevét természetesen franciásan ejtette, ám olyannyira très snob volt, és úgy büszkélkedett vele, hogy egy valódi angol „milord” fiát hozta a világra, hogy elhatározta: a fia vezetéknevét angolosan kell kiejteni, hadd tudja mindenki, honnan származik – függetlenül attól, hogy ez a csoda a hitvesi ágyban esett-e meg, vagy azon kívül. Ilyen egyszerű kezdetekből nőtt ki a név kiejtése körüli mostani viszály.

	Maga Beauchamp előző éjjel nem tudott elaludni – teljes öt percébe telt, mire Morpheusz karjaiba hullott –, és ezt a holtidőt kihasználva kitalálta a Beecham-tenisz nevű játékot. A szabályok egyszerűek voltak. Valahányszor a méltóságos asszony franciásan Beauchamp-nak szólítja, ő talál valami ürügyet, hogy kijavítsa, ha csak suttyomban is. Aki elsőként éri el a negyven pontot, az nyeri a játékot. Beauchamp pillanatnyi számítása szerint az állás tizenöt–tizenöt volt.

	Csakhogy ez vegyes mérkőzés volt, és egyelőre azt sem döntötte el, hány játékból álljon egy játszma, és hány játszmából a mérkőzés. Nem rajongott Wimbledonért, és gyakorlatilag semennyi időt nem töltött – vagy ahogy ő látta, nem pazarolt el – tévénézéssel. Mindig akadt valami tennivaló; jobb az, mint révült kábulatban ülni egy doboz előtt, és másodkézből élni az életet.

	Ezúttal őt zökkentette ki töprengéséből munkaadója felkiáltása. „Te jóságos ég, Beauchamp! Mit teszel te ezekbe?”

	„Nyolc összetevőből áll, méltóságos asszonyom. Ha szeretné megismerni a receptet, örömmel beavatom, amennyiben egyszer szíveskedik lesétálni a konyhába.”

	Lady Amanda azonban addigra már oda sem figyelt, visszasüllyedt a maga borongós gondolataiba. Beauchamp kihasználta az alkalmat, diszkréten a markába köhintette, hogy „Beecham”, és magában megállapította: harminc–harminc.

	Hugo zökkentette vissza a jelenbe azzal a kérdéssel, hogy valóban nem bánja-e, ha vendégül látja itt egy rokonát. Lady Amanda bágyadtan felelt: „Őszinte leszek: nem különösebben kedvelem Tabithát. Az iskolában egy zsarnokoskodó dög volt, és pokollá tette az életemet, de hát mostanra mind felnőttünk, és az évek alatt biztosan megszelídült.

	„Most már viszont ez a te otthonod is, érezd hát otthon magad. Mielőtt ideköltöztél, eszedbe sem jutott volna megtiltani neki, hogy meglátogasson, és most sem várom el, hogy elküldd, és szállodába költöztesd. Szívesen látjuk; de ha megint úgy kezd viselkedni, mint régen, nem teszek lakatot a számra. Világos?”

	„Tökéletesen világos és méltányos. Köszönöm, öreglány, igazán” – felelte Hugo. Végre előhozakodott a kéréssel, és Amanda válaszát kedvező fogadtatásnak könyvelte el.

	Lady A ekkor ejtette Tabitha küszöbön álló érkezésének témáját, és kibökte, mi gyötri annyira. „És mi van, ha Beauchamp egyszer csak elhúz a francba Enid kis házába a Plague Alley-be, engem meg itt hagy, hogy boldoguljak egyedül, ahogy tudok? Mihez kezdek nélküle? Hogy fogok boldogulni? Nekem… nekünk… be kell költöznünk valami földszintes házikóba egy förtelmes kertvárosban. Azt hiszem, ezt nem tudnám elviselni. Ó, Hugo, mit csináljak? Hogy boldogulok nélküle?”

	„Biztos vagyok benne, sőt, holtbiztos, hogy esze ágában sincs itt hagyni az állását. Miért nem beszélsz vele négyszemközt, tapintatosan, és kérdezed meg, nem szeretne-e egy lakrészt kettejüknek itt, a Towersban? Gyerekjáték lenne kialakítani nekik egy takaros kis lakást, Enid pedig lehetne a hivatalos mindenesed – bocsánat, szobalányod –, és végre fizethetnél is neki mindazért, amit érted tesz.”

	„Hugo, te zseni vagy! És akkor eladhatná azt a skatulyányi kis házát, eljárhatnának kirándulgatni, és talán az árából még egy új kabátra is futná. Az a régi már kész szégyen.”

	Letette a poharát, és az ajtó felé indult, közben kiabált: „Beauchamp! Beauchamp!” Ám az inas ezúttal kivételesen nem termett ott mellette a semmiből, hogy még a szart is kiijessze belőle.

	Épp csak kilépett a szalonból, és szokatlan módon a személyzeti szárny felé vette az irányt, amikor onnan egy kiáltás hallatszott. Úgy megdermedt, mintha megint a gyerekkori szoborjátékot játszaná, és éppen most hallgatott volna el a zene.

	„Zut alors!” – hallotta, és még a szívverése is elakadt. Bármilyen franciás nevelést kapott is Beauchamp kisgyerekkorában, ő még soha egyetlen gall szót sem hallott a szájából. Ettől aztán végképp megfagyott benne a vér; a gondolatai is francia vágányra terelődtek, és rögtön felötlött benne egy káromkodás: Sacré bleu! Mi az ördög történhetett?

	Amilyen gyorsan csak némiképp terjedelmes alkatától telt, kocogni kezdett, és riadtan kiáltozott: „Beauchamp, Beauchamp, mi az isten történt? Beauchamp! Minden rendben van, Beauchamp?”

	Az inast éppen azon kapta, hogy lopva azt mormolja: „Beecham”, s közben a szája elé tartja félig ökölbe zárt kezét, mintha köhögne. Végül hozzátette: „A fenébe, a nyavalyába, most már azt sem tudom, mennyi az állás.”

	„Mi az ördög dúlta fel így a lelki békédet?” – kérdezte Lady Amanda lihegve; az agya még mindig a francia szókincs körül forgott.

	„Éppen elő akartam venni az ezüstneműt, hogy kifényesítsem holnap estére, Tabitha kisasszony érkezésére, amikor felfedeztem, hogy úgy fest, betörés áldozatai lettünk itt, a Belchester Towersban. Eltűnt az egész, az utolsó darabig – még egy árva borsszórót se felejtettek itt véletlenül, azt se” – fejezte be az inas, aki addigra teljesen elvesztette uralmát a mondatszerkesztés fölött.

	„Hogyhogy eltűnt? Hogy rabolhattak volna ki minket? Minden be volt zárva, nem? Rajtunk négyünkön kívül senkinek sincs kulcsa!

	Ráadásul a parkban egész sereg alkalmazott sürgölődött a téli rendrakással, úgyhogy nem lehetett csak úgy behatolni. Az összes gyanús alakot elzavarták volna.”

	„Talán, méltóságos asszonyom, valamelyik fizetett kisegítőnk segítette ki magát is egy kicsit.”

	„Ezt nagyon valószínűtlennek tartom. Mindenkinek ellenőrizzük a referenciáit, és senki sem dolgozik itt egy évnél rövidebb ideje. Valaki valahogy bejutott, és szerintem csakis a sötétség leple alatt, amikor senki sem volt szolgálatban. Biztonsági személyzetet nem alkalmaztunk; eddig soha nem volt rá szükség.”

	„Nos, a jövőben talán tanácsos volna nem hagyni a házat teljesen őrizetlenül.” Beauchamp arca falfehér volt a megrázkódtatástól. Nem tudta elhinni, hogy a távollétében valaki a tálalókamrájában turkált; szinte úgy érezte magát, mintha szeméremsértő módon fogdosták volna, vagy legalábbis idegen kezek túrták volna fel a fehérneműs fiókját.

	„Ülj le, ember, mielőtt összeesel!” Közben Enid Tweedie is befutott: meghallotta a rekedt francia káromkodást, és felismerte a vőlegénye hangját. „Mi az ördög történt, hogy így kikészültél?”

	„Kiraboltak minket, Enid. Valaki bejutott, és elvitte az összes ezüstneműt, amit ki akartam fényesíteni holnap estére. Az összes jó darab eltűnt.”

	„Ezt úgy mondtad, mintha valahol a házban lennének kevésbé jó darabok is.”

	„Hát persze hogy vannak, asszony! A padláson egy egész halom régi ezüstnemű áll, amit akkor tettünk félre, amikor a ház megvette azt a készletet, amit most elloptak.”

	„Akkor miért nem azt használod?” – kérdezte Enid gyakorlatiasan.

	„Mert régi. Némelyikről már le is kopott az ezüstözés, más darabokat csúnya balesetek értek, tele vannak horpadással.”

	„És ezt tényleg észreveszi bárki is, ha minden tálon étel van, jobbára gyertyák világítanak, a vendégek pedig elmélyülten beszélgetnek, hiszen évek óta nem látták egymást?”

	Erre az utolsó kérdésre Beauchamp rövid hallgatással és egyik jellegzetes, rosszalló pillantásával felelt, Lady Amanda pedig, aki korántsem volt ilyen bizakodó, azt dörmögte: „Tabitháról van szó. Persze hogy észre fogja venni.” Aztán megköszörülte a torkát, mint aki döntésre jutott, és a ház úrnője váratlanul kihirdette: „Eredj a padlásra, Beauchamp, és keresd elő a második legjobb ezüstneműt! Hamupipőke mégis eljut a bálba, még ha be is kell érnie egy használt bálruhával.”

	Azzal hirtelen sarkon fordult, és elcsörtetett, hogy telefonon bejelentse a rendőrségen a távollétük alatt történt lopást. Csak abban reménykedett, hogy még aznap ki tudnak jönni, nehogy a házban a törvény és a rend képviselői nyüzsögjenek, amikor Tabitha másnap megérkezik.

	Nem tudtak, a fenébe, a nyavalyába.

	Enid eközben diadalmasan vigyorgott, míg vőlegénye kiment a szobából, és nem is egyszer köhintette diszkréten a tenyerébe, hogy „Beecham”, csak hogy ő vezessen a pontversenyben, még ha csalás árán is.

	 


2. fejezet

	Kedd

	Lady Amanda az ügyeletes őrmesterrel beszélt, amikor felhívta a rendőrőrsöt, így hát a társalgás udvarias és civilizált hangnemben folyt; az őrmester őszintén együttérzett vele szorult helyzetében.

	Másnap azonban egészen más volt a leányzó fekvése, amikor Moody felügyelő és a frissen előléptetett Glenister őrmester megjelent a küszöbén.

	„Az előkelőségeknek csak a legjobb jár” – jelentette ki Moody gúnyosan, miközben a háziasszony beljebb invitálta őket.

	„Jó reggelt, Lady Amanda” – köszöntötte barátságos mosollyal az őrmester. Míg Moody ellenségként kezelte Lady Amandát és a cimboráit, Glenister mindig is jól kijött velük, sőt rendíthetetlen szövetségesükké vált: amikor csak tehette, kisegítette őket egy-egy morzsányi információval, amelyhez másképp nem juthattak volna hozzá – vagyis az ellenséget támogatta, és a felettese tekintélyét ásta alá.

	Glenister ráadásul civil ruhás beosztást kapott, és most úgy festett, mintha egy részletfizetést kínáló csomagküldő katalógus divatrovatának fotózásáról lépett volna ki.

	„Mint talán már észrevette, és kénytelen lesz megbocsátani – kezdte Moody a maga gyászos hangján –, nem öltöttem ünneplőt a helyi előkelőség meglátogatásának jeles alkalmából.”

	„Észrevettem, hogy Glenister őrmester különösen elegáns, ön pedig a szokásos gyűrött formáját hozza. Sebaj, a nyomozói képességeit ez aligha befolyásolja – már amennyiben sikerült ilyesmire szert tennie.”

	Moody összeráncolta a homlokát a sértésnek érzett megjegyzésre, és szúrós pillantást vetett beosztottjára. Hogy lehet, hogy a kis szellemessége ekkorát bukott? A nőnek nyilvánvalóan nincs humorérzéke. Több gyöngyszemet nem fog rá pazarolni.

	Lady Amanda a reggeli szalonba vezette a két férfit: a helyiség a napnak ebben a szakában csupa napfény volt, s éppen ezért választották annak idején reggeli szalonnak. A világoskék szőnyeghez vidám vajsárga kárpitok és függönyök társultak, még derűsebbé téve a világos szobát.

	„Foglaljanak helyet, uraim – kínálta hellyel őket Lady A, bár az utolsó szónál epés pillantással mérte végig Moody felügyelőt. – Hívatom a komornyikomat, ő több felvilágosítással szolgálhat, mint én, hiszen az ellopott tárgyak inkább az ő felségterületéhez tartoznak, mint az enyémhez.”

	Amint kitipegett a szobából, Moody megjegyezte: „Fennhéjázó szuka!”

	„Ugyan, uram, ez igazságtalan. Mit mondott, amivel ezt kiérdemelte?”

	„Ahogy nézett rám, őrmester. Ahogy keresztüldöfött a tekintetével.”

	Alig hangzott el a megjegyzés, diszkrét kopogás hallatszott az ajtón, és belépett Beauchamp; léptei a legkisebb neszt sem keltették a kiváló minőségű szőnyegen.

	A mögüle hallatszó csúszkáló, csoszogó zaj elárulta, hogy nem egyedül érkezett: nyomában papucsban becsusszant Hugo is – elvégre reggel volt, reggelente pedig a reggeli szalonban tartózkodtak. Egyik kezében a Daily Telegraph egy példányát tartotta, a másikban az olvasószemüvegét. Ami őt illeti, a többiek nyugodtan intézhették a dolgukat; ő aztán senki kedvéért nem hagyja felborítani a napirendjét.

	Amint a másik két férfi is helyet foglalt a reggeli szalonban, megszólalt a csengő, és Enid Tweedie éles hangon kiáltotta, hogy majd ő ajtót nyit.

	Lassan kinyitotta a hatalmas bejárati ajtót. Odakint egy leopárdmintás műszőrme bundát viselő nő állt, kezében két fonott kosárral. Mögötte egy magas, egyenruhás férfi várakozott, a lába körül egy halom bőrönddel.

	„Lenne olyan szíves értesíteni Hugo Cholmondley-Crichton-Crump urat, hogy a nővére megérkezett látogatóba?” – zengte a nő már-már fájdalmasan előkelő kiejtéssel. Ha mindig így beszél, gondolta Enid, mellette még a királynő is közönségesen hangzana.

	„Kérem, fáradjon beljebb – mondta Enid olyan választékosan, ahogy csak tőle telt –, elvezetem Hugo úrhoz. Ilyenkor a reggeli szalonban szokott ülni az újságjával. Az ön embere talán megvárhatná a csomagokkal az előcsarnokban, én pedig majd visszajövök, és megmondom neki, hová vigye a bőröndöket, és hol találja a saját szállását.”

	Te jó ég! Egy férfit hozott magával, de komornát nem. Csak nem a férfi öltözteti vacsorához? Enid ezt egyenesen botrányosnak találta, amíg eszébe nem jutott, hogy Lady Amanda lenőtt hajtövét is Beauchamp festi be nagyjából hathetente, a megfelelő szőke árnyalatúra. Amíg legalább egy alsószoknya van rajta a férfi jelenlétében, addig elfogadható – bár éppen csak.

	Enid a reggeli szalonba vezette Tabitha Cholmondley-Crichton-Crumpot – mert helyesen kitalálta, ki a hölgy, noha az ajtóban nem mutatkoztak be egymásnak –, bekopogott, majd belépett az újonnan érkezettel.

	A lépcső felől hallatszó dübörgés mindenki tudomására hozta, hogy a háziasszony meghallotta a csengőt, csak nem tudott azonnal ajtót nyitni. Ezt meg is erősítette egy kifulladt alak, aki kissé kócos hajjal lépett a szobába.

	„Isten hozott, Tabitha – huff, huff –, drágám! Milyen elragadó – huff, huff –, hogy ennyi – huff – év után újra látlak!”

	Azzal kimerülten odatotyogott hozzá, üdvözlésre nyújtott kézzel.

	„Amanda, drágám, igazán nem kellett volna miattam rohannod” – negédeskedett Hugo nővére, majd megragadta a felé nyújtott kezet, és alaposan megrázta – semmi franciás, modern puszilkodás; ha az őseiknek megfelelt a kézfogás, akkor, az istenit, nekik is megfelel.

	A két fonott kosár időközben a padlóra került, és most riasztó módon ide-oda kezdett rángatózni, belülről pedig vészjósló fújás és morgás szűrődött ki.

	„Tabby? – kérdezte Hugo, aki az újságját félretéve felállt, hogy üdvözölje a nővérét. – Mi az ördög van ezekben a kosarakban? Csak nem valami olyasmi, amit Beauchampnak fejbe kell majd kólintania vacsorára?”

	„Te buta vén bagoly, Hugs, dehogyis.”

	Tabby? Hugs? Fúj! – gondolta Lady A a testvérek becenevein fintorogva. Bár a tabby cirmos macskát jelent, ez a nő pedig valóban egy karmos macska, úgyhogy ez legalább stimmel.

	„Bocsánatot kell kérnem, amiért magammal kellett hoznom őket. Két barna foltos bengáli kiscica. Már jó ideje megrendeltem őket, és mivel a tenyésztő nem lakik messze innen, úgy döntöttem, eljövök meglátogatni benneteket, hazafelé pedig elhozom őket.

	Sajnos azonban közbeszólt a sors: a tenyésztő lányánál jóval idő előtt megindult a szülés, és kórházba vitték, hogy világra hozza az első babáját. A tenyésztő sietni akart hozzá, de nem akarta a férjére bízni a macskákat, amíg egy egész alom kiscicáról is gondoskodni kell.

	Eredetileg hazafelé menet, két héttel a többi vevő után hoztam volna el az enyéimet, most viszont négy héttel korábban kellett elhoznom őket, mint terveztem, a többi gazdi pedig csak két héttel korábban kapta meg a sajátjait.”

	„Sosem hallottam erről a fajtáról” – jelentette ki Hugo.

	„Nagyon élénknek tűnnek” – jegyezte meg Lady Amanda.

	„Úgy vélem, az egyikük már át is törte a kosár fonatát” – állapította meg Beauchamp, miközben Enid egy kanapé mögé menekült.

	Egyik nyomozó sem mozdult.

	„Szerintem már nagyon várják, hogy kiszabaduljanak az ideiglenes fogságból” – jelentette be Tabitha, azzal letérdelt a kosár mellé, és nekiállt kicsatolni a bőrszíjakat.

	Lady Amanda még megpróbálta közbekiáltani, hogy egy ilyen zsúfolt szobában ezt nem tartja túl jó ötletnek, de a figyelmeztetés elkésett: két apró, szőrös test lőtt ki a fonott cellákból.

	Úgy tűnt, mindketten rendőri védelemre vágynak. Az elsőként szabadult egyenesen Glenister őrmestert vette célba, és alaposan megtépázta a férfi elegáns szerelését: tűhegyes karmaival sorra húzta ki belőle a szálakat, ahogy a nadrágszáron felkapaszkodott a törzséig.

	A testvére kalandvágyóbb és vakmerőbb természet volt: néhány eszeveszett lépéssel átszáguldott a padlón, majd óriásit ugrott. Egyenesen Moody arcán landolt, négy mancsával az arc szélébe kapaszkodva, és megszólalásig hasonlított egy szőrös polipra, amely ötvenszázalékos végtaghiánnyal küzd.

	Beauchamp reagált a leggyorsabban: pillanatok múlva már mindkét kezében egy-egy szőrös forgószelet tartott, karját kétoldalt a lehető legmesszebbre nyújtva. „Azt hiszem, jobb lesz valahová bezárnom őket, ahol nem veszélyeztetik túlságosan sem az emberéletet, sem a testi épséget, sem a textíliákat” – mondta gondosan artikulálva, arcán óvatos kifejezéssel, miközben kimasírozott a szobából a mosókonyha felé.

	„Csodálatos háziállatok, ha egyszer megszokják a helyüket” – bizonygatta Tabitha, ám a hangjában megremegett a kétely. „Mindössze hat nemzedék választja el őket az ázsiai leopárdmacskától, tudod?”

	„Olyan sok?” – kérdezte Lady A kétkedve. „Remélem, nem maradsz itt a tervezett teljes hónapig? Azt gondolná az ember, hogy a kis drágaságaidat ott szeretnéd hozzászoktatni az új környezetükhöz, ahol élni fognak, nem pedig egy átmeneti szálláson.”

	„Majd megbeszéljük” – felelte Tabitha, és elbűvölten figyelte, ahogy Moody felügyelő sorra kipróbálja az arcizmait, hogy működik-e még mindegyik. Az arcán négy csoportban vérző tűszúrásnyi sebek éktelenkedtek ott, ahol a pici macska landoláskor belemélyesztette a karmait, hogy biztosan megkapaszkodhasson.

	Glenister őrmester búsan szemlélte a bengáli macska által megtépázott nadrágját és ingét. Ezt a két ruhadarabot ezentúl legfeljebb festéshez-mázoláshoz veheti fel. Tönkrementek.

	Lady Amanda mondott valamit arról, hogy minden kárt fedez majd a lakásbiztosítás, Tabitha pedig odalépett a két férfihoz, hogy bocsánatot kérjen két új védence váratlan rajtaütéséért. Mire odaért, Moodyból kitört az indulat.

	„Maga ostoba nőszemély! Mi a csudáért engedte ki őket egy olyan szobában, ami tele van idegenekkel? Ki is szúrhatta volna a szememet az a szőrös huligán, ahogy rám vetette magát! Maga még ennél a bagázsnál is bolondabb, úgyhogy gondolom, rokon. Azt mondják, a hibbantság családi vonás.”

	„Na de kérem, csak lassan a testtel!” – szólt közbe Hugo. „Ő a testvérem, és kikérem magamnak a célzást, hogy a Cholmondley-Crichton-Crump családban öröklődne az elmebaj.”

	„Ilyen névvel nem is értem, hogyan kételkedhet benne.” Moody teljes gőzzel folytatta modortalan kirohanását. „Szerintem mindkettőnknek fontolóra kellene vennünk, hogy testi sértésért feljelentést teszünk, és utánanézünk, szerepel-e ez a macskafajta a veszélyes állatokról szóló törvényben.”

	Látszott, hogy Beauchamp dörmög valamit az orra alatt, de csak Lady Amanda állt elég közel ahhoz, hogy hallja. „Sok kis bökés egy kis pöcsön.”

	Lady A-ból persze erre kitört a kuncogás, hiszen ő maga sem fogalmazhatott volna találóbban, Enid pedig rögtön tudni akarta, min nevet. A kínos faggatózásnak csak az vetett véget, hogy a mosókonyha felől két hatalmas csörömpölés hallatszott, majd két meglepett, rémült állati üvöltés.

	Hét alak rohant végig a folyosón a mosókonyha felé, és mindegyikük azért küzdött, hogy elsőként érjen oda. Lady Amanda és gyilkos könyökei nyertek – ezeknek a félelmetes fegyvereknek köszönhetően szerezte meg vágyai tárgyát nem egy januári kiárusításon.

	A következményekre nem gondolva feltépte az ajtót, és ezzel ismét szabadon engedte a két foglyot, akik ezúttal a folyosó végében nyíló lépcsősor felé vették az irányt, és felszáguldottak rajta.

	„A fenébe!” – jelentette ki a távolodó alakok után nézve. „Kétszer is a fenébe! Hoppácska!”

	„Manda! Na, most nézd meg, mit csináltál!” – kiáltotta Hugo bosszúsan.

	„A kicsikéim!” – visította Tabitha.

	„Na és szerinted ki fogja őket befogni?” – kérdezte Beauchamp Enidtől, aki megértően bólintott, és magában eldöntötte, hogy a vőlegényének páncélkesztyűt kell húznia, ha rendszeresen ilyen veszélyes feladatra vállalkozik. Összekarmolt, sebes kézzel nem szolgálhat fel az asztalnál. Az egyszerűen nem járja. Bár még mindig kiadhatja magát lakájnak – azok mindig kesztyűt viselnek, és Beauchamp egyébként is rendszeresen hordta a magáét.

	Közelebbről szemügyre véve a romokat kiderült, hogy a mosóport és az öblítőt tartalmazó nagy üvegedények jártak pórul. Korántsem voltak tele, így az apró – de elszánt – állatok könnyűszerrel lelökték őket a polcról.

	A folyosóról diszkrét köhintés vonta magára a figyelmüket, és minden fej arrafelé fordult: Tabitha kisasszony sofőrje, aki a komornai teendőket is ellátta, türelmesen várta az útbaigazítást és az utasításokat.

	Beauchamp kivált a csoportból, hogy eligazítsa a férfit, Enid pedig letérdelt, és nekiállt eltakarítani a rendetlenséget. A társaság többi tagja visszaindult a reggelizőszalonba, hogy folytassák az oly váratlanul félbeszakított vallomástételt, illetve a vallomások felvételét.

	Ahogy végigmentek a folyosón, hallani lehetett, amint Tabitha megkérdezi: „Gyakori vendégek nálad a rendőrök, Manda? Úgy látszik, mindannyiótokat nagyon jól ismernek.”

	Miután végre mindannyian megszabadultak a barátságtalan kihallgató kérdéseitől, és ki-ki ment a maga dolgára, Lady A ismét a folyosón járt. Hangokat hallott a szalonból, és véletlenül éppen az ajtó előtt állt meg ellenőrizni, rendesen meg van-e kötve a cipőfűzője.

	Az ajtó nem volt egészen becsukva, így tisztán hallotta odabentről Tabitha hangját. „Mi a csudának élsz te itt, ennek a vén banyának a házában, ráadásul a parancsuralma alatt? Nem értem, hogy bírod ki vele, Hugs.”

	Válaszul felmorajlott Hugo hangja. „Amikor Manda rám talált, ágyhoz kötve feküdtem egy rettenetes idősotthonban, éppen csak a legszükségesebb ellátást meg kosztot kaptam, és egész nap semmi elfoglaltságom nem volt. Ő mentett meg: befogadott az otthonába, elvitt a háziorvosához meg egy szakorvoshoz, és azóta is sorra cserélteti az ízületeimet.

	„Itt a lehető legjobb ellátást kapom. Meleg van, kényelemben élek, és van társaságom. Évek óta nem voltam ilyen mozgékony. Senki sem volt még olyan jó barátom, mint ő, és ráadásul roppant kalandos életet él, ami az enyémet is alaposan felpezsdítette. Pedig semmit sem kellett volna tennie értem; évekkel ezelőtt elvesztettük egymást szem elől, és csak a véletlen hozott össze minket újra.”

	„Ostobaság, Hugs. Csak kihasznál, hogy jó színben tűnjön fel, és még tovább hizlalja az amúgy is óriási egóját. Te csak egy gyalog vagy a sakktábláján!”

